Cyjaꞌtzun tten xi kꞌiꞌn Jesús tuꞌn Pilat ex xi tmaꞌn cye tuꞌn tbaj asyalin.
Atzun cye soldad baj cybinchaꞌn jun coron chꞌiꞌx,
jax cykꞌoꞌn tuj twiꞌ Jesús ex oc cykꞌoꞌn jun t-xbalun ẍjulin queꞌyin.
E pon lakꞌeꞌ twitz ex xi cymaꞌn te:
—In xi kkꞌolbene,
aya Rey cye xjal judiy.
Cucxwit tel tkꞌija,
che chi.
Ex oc cytzꞌajan twitz.
Etztzun juntl maj Pilat,
xi tmaꞌn cye xjal:
—Cꞌeletz wiꞌne tuꞌn tel cynicꞌe tiꞌj mintiꞌ jun til ma cnet wuꞌne.
Etztzun Jesús tjax coron chꞌiꞌx tuj twiꞌ ex toc t-xbalun ẍjulin queꞌyin.
Xitzun tmaꞌn Pilat cye xjal:
—Lu ju xinak lu.
Tejtzun cyqueꞌyinte ke nejenel cye pal cyucꞌix ke polisiy,
jaw tkꞌajkꞌajel cywiꞌ:
—E tjaw twitz crus.
E tjaw twitz crus,
che chi.
Xitzun tmaꞌn Pilat cye:
—Cyiꞌnxe,
ex cykꞌoꞌn jawe twitz crus;
porque mintiꞌ jun til in cnet wuꞌne.
Xitzun cytzakꞌweꞌn xjal judiy:
—At jun keye kley,
ex ic tzaꞌn in tmaꞌn tuj kleye il tiꞌj tuꞌn tcyim porque ma tzꞌoc tkꞌon tib te Tcꞌwaꞌl Dios,
che chi.
Tejtzun tbinte Pilat jlu,
tzaj mastl t-xobil.
Ocxtzun juntl maj tuja,
xi tkanin te Jesús:
—¿Jatum tzajniya?
Atzunte Jesús mintiꞌ xi ttzakꞌweꞌn.
Xitzun tmaꞌn Pilat te:
—¿Maj mintiꞌ in chin tzaj ttzakꞌweꞌna?
¿Mintiꞌpetzun baꞌn tuꞌna at woclene tuꞌn tjaw nkꞌoꞌne twitz crus,
ax at woclene tuꞌn t-xi ntzokpiꞌne?
Chi Pilat.
Xi tmaꞌn Jesús te:
—Nokwit mya tuꞌn Dios ma tzaj kꞌoꞌn toclena,
mintiꞌwtlo toclena wiꞌje;
cyjaꞌtzun,
aju ma tzaj kꞌonte weye tuj tkꞌaba,
mas at til,
chi Jesús te.
Tuꞌntzunju oc tilil tuꞌn Pilat tuꞌn t-xi tzokpiꞌn Jesús tuꞌn;
atzun cye xjal judiy jaw tkꞌajkꞌajel cywiꞌ:
—Ka ma txi ttzokpiꞌna jlu,
mlay tzꞌoca te tamiw gobierni.
Alcye jun xjal nnoꞌc tkꞌon tib te rey in jaw tiꞌn tib tiꞌj gobierni,
che chi xjal.
Tejtzun tbinte Pilat jlu,
etz kꞌiꞌn Jesús tuꞌn,
cubtzun keꞌ tuj kꞌukbil te cawbil tuj jun lugar Gabata tbi tuj yol ebrey;
atzun t-xilen ju yol lu,
lugar binchamaj tuj tuꞌn abj.
Atzun kꞌij tuꞌn tbant cyten xjal tuꞌn ticꞌset Xjan Kꞌij tuj juntl kꞌij,
ex chilcukꞌijlo.
Xitzun tmaꞌn Pilat cye xjal judiy:
—Lu cyreye lu.
Atzun cye xjal judiy e jaw schꞌin:
—E tcub byet.
E tcub byet.
E tjaw twitz crus,
che chi.
Xitzun tmaꞌn Pilat cye:
—¿Maj cjawil nkꞌoꞌne cyreye twitz crus?
Xitzun cytzakꞌweꞌn ke nejenel cye pal:
—Mintiꞌ juntl kreye,
oꞌcxte gobierni kreye.
Cyjaꞌtzun tten xi tkꞌoꞌn Pilat Jesús tuj cykꞌab tuꞌn tjaw kꞌoꞌn twitz crus.
Tzyettzun Jesús cyuꞌn,
ex xi cyiꞌn.